b"\n_START_ARTICLE_\nActinomyces\n_START_SECTION_\nPatologia\n_START_PARAGRAPH_\nEls Actinomyces s\xc3\xb3n uns elements bacterians importants en la formaci\xc3\xb3 de c\xc3\xa0ries dental, particularment A. viscosus i A. naeslundii. Moltes esp\xc3\xa8cies del g\xc3\xa8nere Actinomyces s\xc3\xb3n pat\xc3\xb2gens oportunistes en humans i altres animals, sovint responsables d'infeccions a la cavitat oral Encara que s\xc3\xb3n elements comuns de la microbiota bucal, un important grup d'elles t\xc3\xa9 un paper essencial en la g\xc3\xa8nesi de la placa dent\xc3\xa0ria i en la creaci\xc3\xb3 de biofilms problem\xc3\xa0tics sobre materials d'implantologia, com ara el titani. En rares ocasions poden causar actinomicosis localitzades o disseminades, amb periodontitis apicals serioses i abscessos a la boca, pulmons, fetge, cervell i tracte gastrointestinal. Excepcionalment, han estat descrites estenosis esof\xc3\xa0giques, i tiro\xc3\xafditis agudes per aquests bacteris. S\xc3\xb3n causa de canaliculitis amb formaci\xc3\xb3 de dacri\xc3\xb2lits als conductes lacrimals i d'amigdalitis recurrents. D'igual manera, els bacteris d'aquest g\xc3\xa8nere infecten la llengua i les gl\xc3\xa0ndules salivals, podent originar en elles sialolitiasi i canvis similars als d'una neopl\xc3\xa0sia. Algunes actinomicosis pulmonars provoquen la formaci\xc3\xb3 de broncolitiasis secund\xc3\xa0ries (pres\xc3\xa8ncia de concrecions nodulars calcificades i potencialment obstructives -bronc\xc3\xb2lits- dins de l'arbre bronquial). _NEWLINE_La incid\xc3\xa8ncia d'actinomicosi apendicular \xc3\xa9s molt baixa i de dif\xc3\xadcil valoraci\xc3\xb3, ja que la gran majoria de casos s'han publicat de forma a\xc3\xafllada. En menys del 10% de les apendicitis actinomic\xc3\xb2tiques s'aconsegueix realitzar una diagnosi etiol\xc3\xb2gica prequir\xc3\xbargica encertada. De vegades, aquestes actinomicosis poden suggerir l'exist\xc3\xa8ncia d'un tumor intraabdominal i \xc3\xa9s possible que tinguin un curs subagut poc espec\xc3\xadfic._NEWLINE_No \xc3\xa9s un fet desacostumat que algunes actinomicosis abdominals tinguin l'aspecte d'un c\xc3\xa0ncer de c\xc3\xb2lon. L'actinomicosi de l'\xc3\xbarac (una resta persistent de la membrana al\xc2\xb7lantoide) \xc3\xa9s for\xc3\xa7a inusual. S'ha registrat algun cas de mort sobtada juvenil per infart agut de miocardi a conseq\xc3\xbc\xc3\xa8ncia d'una miocarditis actinomic\xc3\xb2tica cr\xc3\xb2nica._NEWLINE_Les acticomicosis de la medul\xc2\xb7la espinal s\xc3\xb3n una patologia poc comuna, producte de l'extensi\xc3\xb3 d'un focus infecci\xc3\xb3s en els teixits tous adjacents, d'un traumatisme o de la disseminaci\xc3\xb3 hemat\xc3\xb2gena dels Actinomyces. En certs casos poden ser causa de d\xc3\xa8ficit neurol\xc3\xb2gic per mielopatia o mieloradiculopatia d'origen compressiu._NEWLINE_Actinomyces israelii i Actinomyces gerencseriae (abans anomenat A. israelii serovar II) s\xc3\xb3n els principals microorganismes responsables de les actinomicosis humanes, tot i que tamb\xc3\xa9 poden existir infeccions polimicrobianes amb la participaci\xc3\xb3 d'A. turicensis i A. odontolyticus. Aquesta darerra esp\xc3\xa8cie \xc3\xa9s font d'actinomicosis tor\xc3\xa0ciques que poden originar hemoptisis repetides i d'abscessos pulmonars en persones immunocompetents amb malaltia periodontal. De forma expecional, A. turicensis ha provocat meningitis per complicacions conseq\xc3\xbcents a una masto\xc3\xafditis purulenta. Hi ha especialistes que posen en relleu la possibilitat que els Actinomyces formin part del conjunt de concauses responsable del desenvolupament de determinades patologies del tracte alimentari, en especial la celiaquia i la malaltia inflamat\xc3\xb2ria intestinal. _NEWLINE_M\xc3\xa9s del 20% de les infeccions humanes per Actinomyces deriven de traumatismes amb soluci\xc3\xb3 de continu\xc3\xaftat de la pell o les mucoses. Poden manifestar-se anys despr\xc3\xa9s d'haver sofert el traumatisme. La gran majoria dels afectats pateix alguna patologia subjacent, local o sist\xc3\xa8mica, que afavoreix la proliferaci\xc3\xb3 dels bacteris._NEWLINE_Les osteomielitis actinomic\xc3\xb3tiques acostumen a produir-se en la regi\xc3\xb3 craniofacial, per progressi\xc3\xb3 d'un focus infecci\xc3\xb3s local. Sovint afecten els ossos maxil\xc2\xb7lars, manifestant-se en alguns casos de forma at\xc3\xadpica. Adesiara, apareixen despr\xc3\xa9s d'una exod\xc3\xb2ncia o d'un tractament endod\xc3\xb2ntic, arribant a produir alguna vegada osteomielitis greus al paladar ossi tribut\xc3\xa0ries d'un curetatge radical del teixit infectat. S\xc3\xb3n especialment aggresives les localitzades a l'os temporal, derivades quasi sempre d'una otitis mitjana cr\xc3\xb2nica supurada, ja que solen ocupar i destruir les cel\xc2\xb7les masto\xc3\xafdals, un fet molt perill\xc3\xb3s que requereix un tractament m\xc3\xa8dic i quir\xc3\xbargic combinat. No \xc3\xa9s extraordinari, per\xc3\xb2, que apareguin a altres llocs molt dispars a conseq\xc3\xbc\xc3\xa8ncia de la disseminaci\xc3\xb3 hemat\xc3\xb2gena dels bacteris o d'una infecci\xc3\xb3 posttraum\xc3\xa0tica. Les osteomielitis de la volta cranial per Actinomyces descrites a la literatura m\xc3\xa8dica s\xc3\xb3n escass\xc3\xadssimes._NEWLINE_\xc3\x89s molt rar que membres d'aquest g\xc3\xa8nere bacteri\xc3\xa0 infectin els ossos llargs, sobretot d'individus immunocompetents i sense cap factor predisposant._NEWLINE_S'ha registrat algun cas de pileflebitis (tromboflebitis s\xc3\xa8ptica de la vena porta) secund\xc3\xa0ria a bacteri\xc3\xa8mia per Actinomyces spp. i de diverticulitis abscesificant per A. israelii. Tamb\xc3\xa9 han estat descrits granulomes piog\xc3\xa8nics orals associats a A. israelii. Les actinomicosis prim\xc3\xa0ries anoperineals s\xc3\xb3n infreq\xc3\xbcents i habitualment s'associen a f\xc3\xadstules anals d'origen criptoglandular (per infecci\xc3\xb3 de les criptes de Lieberk\xc3\xbchn del recte).  _NEWLINE_Actinomyces urogenitalis provoca de vegades uretritis, vaginitis i annexitis (infecci\xc3\xb3 dels ovaris i de les trompes uterines) algunes d'elles greus i relacionades amb dispositius intrauterins o procediments de fecundaci\xc3\xb3._NEWLINE_Actinomyces bovis \xc3\xa9s el patogen causal de l'actinomicosi bovina o 'malaltia de la mand\xc3\xadbula boteruda' (lumpy jaw disease), una infecci\xc3\xb3 cr\xc3\xb2nica, progressiva, granulomatosa, formadora d'abscessos supuratius i fistulitzants, que afecta al maxil\xc2\xb7lar inferior d'aquests animals i que pot produir osteomielitis mandibular i d'altres ossos del cap. Si no es tracta la infecci\xc3\xb3 bucal, el germen s'est\xc3\xa9n pels pulmons i/o el tracte digestiu, arribant a originar peritonitis mortals. Ocasionalment, pot infectar porcs i cavalls. Rares vegades afecta al bestiar capr\xc3\xad. En humans, s'ha registrat alguna actinomicosi cut\xc3\xa0nia greu per A. bovis en persones immunodeficients._NEWLINE_Actinomyces neuii, una esp\xc3\xa8cie que, a difer\xc3\xa8ncia de la resta de les formen el g\xc3\xa8nere, \xc3\xa9s catalasa positiva, ocasiona infeccions de teixits tous en humans. S'han registrat, per\xc3\xb2, alguns casos de corioamnionitis, endocarditis infecciosa aguda amb emb\xc3\xb2lies cerebrals subseq\xc3\xbcents, part preterme i s\xc3\xa8psia neonatal ocasionats per aquest bacteri. Infreq\xc3\xbcentment, en embarassades, l'actinomicosi forma una extensa massa abdominopelviana similar a un tumor. De forma circumstancial, A. neuii produeix limfadenitis cervicals pedi\xc3\xa0triques, actinomicosis prim\xc3\xa0ries als pits o infecta les lesions axil\xc2\xb7lars d'una hidradenitis supurativa (un tipus singular d'acne) tractada amb f\xc3\xa0rmacs immunosupressors. Molt puntualment, s'ha identificat A. neuii subsp. anitratus com el microorganisme causant d'endoftalmitis postquir\xc3\xbargiques._NEWLINE_Actinomyces cardiffensis, esp\xc3\xa8cie identificada l'any 2002, ha estat a\xc3\xafllada en mostres d'abscessos \xc3\xb2tics, l\xc3\xadquid pleural, mand\xc3\xadbula, teixit pericol\xc3\xb2nic o cervell i es considera l'origen de casos d'actinomicosi pulmonar._NEWLINE_Actinomyces europaeus \xc3\xa9s l'esp\xc3\xa8cie del g\xc3\xa8nere que presenta l'\xc3\xadndex m\xc3\xa9s alt de resist\xc3\xa8ncies als antibi\xc3\xb2tics. Acostuma a produir infeccions cut\xc3\xa0nies, tot i que tamb\xc3\xa9 ha estat a\xc3\xafllat en abscessos mamaris. S'ha registrat algun cas at\xc3\xadpic de quist sebaci infectat per A. europaeus, resolt satisfact\xc3\xb2riament despr\xc3\xa9s de l'ex\xc3\xa8resi quir\xc3\xbargica del quist i l'administraci\xc3\xb3 endovenosa de l'antibi\xc3\xb2tic oport\xc3\xba segons el resultat de l'antibiograma._NEWLINE_Actinomyces radicidentis es troba a les arrels dent\xc3\xa0ries, on origina infeccions apicals for\xc3\xa7a insidioses que poden ser l'origen de bacteri\xc3\xa8mies. S'ha identificat en algun cas de pneum\xc3\xb2nia per aspiraci\xc3\xb3._NEWLINE_Actinomyces haliotis s'ha trobat a abscessos apicals humans i al tracte digestiu d'exemplars d'orella de mar asi\xc3\xa0tica (Haliotis discus), un fet que fa q\xc3\xbcestionar el car\xc3\xa0cter exclusivament endogen d'aquesta mena d'infeccions actinomic\xc3\xb2tiques dentals._NEWLINE_Actinomyces meyeri resideix a les superf\xc3\xadcies mucoses i poques vegades \xc3\xa9s patog\xc3\xa8nic. Quan provoca infeccions s\xc3\xb3n pulmonars per regla general, encara que en alguna ocasi\xc3\xb3 es poden disseminar. \xc3\x89s una font inhabitual d'actinomicosis postquir\xc3\xb9rgiques, d'actinomicosis abdominals fistulitzades, d'endoftalmitis cr\xc3\xb2nica i de pericarditis aguda amb tamponament card\xc3\xadac per extensi\xc3\xb3 dels g\xc3\xa8rmens des d'un focus pulmonar. Les noves t\xc3\xa8cniques d'identificaci\xc3\xb3 microbiana sense cultiu, basades en la seq\xc3\xbcenciaci\xc3\xb3 ribosomal, faciliten molt el reconeixement d'A. meyeri com l'agent causal d'abscessos cerebrals abans dif\xc3\xadcils de filiar i tractar._NEWLINE_Actinomyces graevenitzii \xc3\xa9s un component de la flora de l'orofaringe i va ser a\xc3\xafllat a la superf\xc3\xadcie d'implants dentals infectats l'any 1997. Provoca pneum\xc3\xb2nies abscesificants de lenta evoluci\xc3\xb3 amb uns signes cl\xc3\xadnics i radiol\xc3\xb2gics que es confonen f\xc3\xa0cilment amb els d'un proc\xc3\xa9s tubercul\xc3\xb3s o d'una neopl\xc3\xa0sia de pulm\xc3\xb3. Ha estat descrit algun cas de coinfecci\xc3\xb3 disseminada per A. graevenitzii i M. tuberculosis._NEWLINE_Actinomyces naeslundii \xc3\xa9s un comensal de la boca humana que ha estat a\xc3\xafllat en endocarditis de pr\xc3\xb2tesi valvular. Aix\xc3\xb2 \xc3\xa9s un fet ins\xc3\xb2lit, ja que gaireb\xc3\xa9 mai els membres del g\xc3\xa8nere provoquen aquest tipus de patologia infecciosa. Tamb\xc3\xa9 \xc3\xa9s la causa d'infeccions pulmonars dif\xc3\xadcils de filiar i d'evoluci\xc3\xb3 t\xc3\xb2rpida, incl\xc3\xbas en individus sense problemes immunol\xc3\xb2gics destacables._NEWLINE_Actinomyces funkei s'ha trobat en mostres d'endocarditis polimicrobianes d'addictes a drogues per via parenteral i en lesions esternals i abdominals. Algunes soques del bacteri s\xc3\xb3n especialment proclius a formar abscessos, sobretot hep\xc3\xa0tics, o a estar presents en altres tipus de col\xc2\xb7leccions purulentes polimicrobianes._NEWLINE_Actinomyces timonensis va ser identificat en una mostra de sacroili\xc3\xaftis (inflamaci\xc3\xb3 de l'articulaci\xc3\xb3 sacroil\xc3\xadaca rarament d'origen infecci\xc3\xb3s) humana cr\xc3\xb2nica._NEWLINE_Actinomyces polynesiensis es localitz\xc3\xa0 al contingut intestinal d'un home sa de la Polin\xc3\xa8sia Francesa, mentre que Actinomyces urinae fou detectat a l'orina d'una noia amb s\xc3\xadndrome nefr\xc3\xadtica._NEWLINE_Actinomyces ihumii es descobr\xc3\xad l'any 2015 en un cultiu de femta provinent d'un pacient VIH+. Un any despr\xc3\xa9s s'afegiren al g\xc3\xa8nere els bacteris Actinomyces bouchesdurhonensis i Actinomyces mediterranea, trobats a mostres humanes d'est\xc3\xb3mac i de duod\xc3\xa8._NEWLINE_Actinomyces radingae \xc3\xa9s un element de la microbiota cut\xc3\xa0nia que necessita la pres\xc3\xa8ncia de l\xc3\xadpids per cr\xc3\xa9ixer. S'ha a\xc3\xafllat quasi exclusivament en infeccions relacionades amb la pell, sobre tot a abscessos subcutanis de dif\xc3\xadcil erradicaci\xc3\xb3 localitzats al coll, la mama i l'esquena._NEWLINE_Actinomyces canis fou descobert per primera vegada en la boca d'un gos l'any 2000. A la casu\xc3\xadstica veterin\xc3\xa0ria es descriu alguna meningitis canina amb empiema subdural provocada per aquest bacteri i la seva pres\xc3\xa8ncia in\xc3\xa8dita en una pericarditis polimicrobiana felina. _NEWLINE_Actinomyces hordeovulneris infecta amb escassa freq\xc3\xbc\xc3\xa8ncia gossos i gats, formant ocasionalment pseudotumors inflamatoris gastrointestinals._NEWLINE_Actinomyces catuli fou a\xc3\xafllat per primera vegada en un gos amb pneum\xc3\xb2nia polimicrobiana i pleuritis, posteriorment ha estat identificat en diversos casos d'actinomicosi tor\xc3\xa0cica canina._NEWLINE_Actinomyces vaccimaxillae va ser identificat a l'absc\xc3\xa9s mandibular d'una vaca l'any 2003. Actinomyces slackii fou descobert a la placa dental de vaques lleteres i, fins ara, no s`han registrat infeccions de rellev\xc3\xa0ncia en humans atribu\xc3\xafbles a aquesta esp\xc3\xa8cie._NEWLINE_Actinomyces denticolens colonitza la faringe dels cavalls i provoca amigdalitis cr\xc3\xb2niques, limfoadenitis purulentes i abscessos oportunistes als teixits tous de la zona. Els darrers estudis biomoleculars i immunohistoqu\xc3\xadmics indiquen que A. denticolens i A. suis (germen identificat l'any 1973 com a patogen responsable d'infeccions porcines i classificat taxon\xc3\xb2micament diverses vegades) s\xc3\xb3n la mateixa esp\xc3\xa8cie._NEWLINE_Actinomyces succiniciruminis i Actinomyces glycerinitolerans es varen trobar al rumen de vaques i ovelles, respectivament. Les dues esp\xc3\xa8cies participen en el proc\xc3\xa9s digestiu d'aquests animals, produint \xc3\xa0cids org\xc3\xa0nics a trav\xc3\xa9s de la fermentaci\xc3\xb3 de diversos gl\xc3\xbacids. Ambd\xc3\xb3s bacteris estan fortament relacionats amb una altra esp\xc3\xa8cie del g\xc3\xa8nere, Actinomyces ruminicola, encarregada fonamentalment de degradar el xil\xc3\xa0 (un heteropol\xc3\xadmer de la pentosa-xilosa) ingerit pels remugants.  _NEWLINE_Actinomyces suimastitidis provoca mastitis en les truges que, sense tractament, impossibiliten o dificulten molt la nutrici\xc3\xb3 dels garrins. _NEWLINE_Actinomyces marimammalium \xc3\xa9s un patogen dels mam\xc3\xadfers marins, com ara foques i marsopes._NEWLINE_Actinomyces liubingyangii i Actinomyces vulturis s\xc3\xb3n esp\xc3\xa8cies que s'han identificat a mostres de trencal\xc3\xb2s asi\xc3\xa0tic i de voltor de l'Him\xc3\xa0laia, respectivament. Actinomyces gaoshouyii es va trobar al mam\xc3\xadfer lagomorf Ochotona curzoniae._NEWLINE_Actinomyces humiferus, un bacteri que abunda als s\xc3\xb2ls rics en mat\xc3\xa8ria org\xc3\xa0nica, ha estat reclassificat com a membre del g\xc3\xa8nere Cellulomonas.\n_START_SECTION_\nIdentificaci\xc3\xb3\n_START_PARAGRAPH_\nLa seq\xc3\xbcenciaci\xc3\xb3 i an\xc3\xa0lisi de l'ARN ribos\xc3\xb2mic 16S \xc3\xa9s el m\xc3\xa8tode prevalent en microbiologia per distingir les diferents esp\xc3\xa8cies del g\xc3\xa8nere Actinomyces. Incl\xc3\xbas ha fet possible identificar algunes que mai han pogut ser cultivades. Aquest procediment, desenvolupat en un principi per fer estudis filogen\xc3\xa8tics, es emprat avui dia pels laboratoris cl\xc3\xadnics i permet tipificar el \xe2\x89\xa5 90% dels bacteris d'una forma m\xc3\xa9s econ\xc3\xb2mica, certera i reprodu\xc3\xafble que les an\xc3\xa0lisis fenot\xc3\xadpiques tradicionals. Per exemple, la t\xc3\xa8cnica aconsegu\xc3\xad classificar de forma correcta Actinomyces oris i Actinomyces johnsonii com a dues esp\xc3\xa8cies diferenciades, uns bacteris que pocs anys abans es consideraven variants genot\xc3\xadpiques singulars de l'esp\xc3\xa8cie Actinomyces naeslundii._NEWLINE_El perfeccionament de la espectrometria de masses amb tecnologia MALDI-TOF ha facilitat el seu \xc3\xbas com una eina efica\xc3\xa7 i r\xc3\xa0pida per la identificaci\xc3\xb3 dels Actinomyces. Un bon exemple d'aix\xc3\xb2 \xc3\xa9s el fet que, gr\xc3\xa0cies al disseny d'algoritmes de classificaci\xc3\xb3 espec\xc3\xadfics, pot ser aplicada per diferenciar les esp\xc3\xa8cies presents en biofilms subgingivals._NEWLINE_Actinomyces spp. \xc3\xa9s un g\xc3\xa8nere dif\xc3\xadcil de cultivar (nom\xc3\xa9s s'a\xc3\xaflla en un 30-50% dels casos), ja que per proliferar els bacteris necessiten medis enriquits amb CO2 al 6-10%._NEWLINE_La forma m\xc3\xa9s simple de diagnosi \xc3\xa9s l'evid\xc3\xa8ncia histopatol\xc3\xb2gica en els teixits infectats o en el pus de 'gr\xc3\xa0nuls de sofre'. Aquestes formacions s'originen \xc3\xbanicament in vivo i s\xc3\xb3n pr\xc3\xb2pies, per\xc3\xb2 no exclusives, de les actinomicosis. Estan constitu\xc3\xafdes per un conglomerat de microorganismes (d'entre 0,25 a 2 mm de di\xc3\xa0metre) barrejat amb restes de material inflamatori d'una distribuci\xc3\xb3 m\xc3\xa9s o menys radial. Dits gr\xc3\xa0nuls s\xc3\xb3n grocs, blanquinosos o grisos i es visualitzen clarament al microscopi emprant la tinci\xc3\xb3 d'hematoxilina-eosina, la tinci\xc3\xb3 de Gram o la tinci\xc3\xb3 arg\xc3\xa8ntica de Gomori-Grocott. En les preparacions histol\xc3\xb2giques d'hematoxilina-eosina parafinades i fixades amb formol corresponents a casos d'actinomicosi no \xc3\xa9s inusual observar un dip\xc3\xb2sit caracter\xc3\xadstic de material eosinof\xc3\xadlic en forma d'estel que envolta grups de bacteris filamentosos de color blau (fenomen de Splendore-Hoeppli). Per descartar una infecci\xc3\xb3 de caracter\xc3\xadstiques microsc\xc3\xb2piques similars per Nocardia spp. es pot utilitzar la tinci\xc3\xb3 de Ziehl-Neelsen o de Kinyoun, ja que els membres d'aquest g\xc3\xa8nere acostumen a ser \xc3\xa0cid-alcohol resistents.\n_START_SECTION_\nTractament de les infeccions per Actinomyces\n_START_PARAGRAPH_\nEl maneig de la majoria dels casos \xc3\xa9s basa en l'antibioticoter\xc3\xa0pia, encara que la cirurgia pot ser un tractament complementari._NEWLINE_Els antibi\xc3\xb2tics que s'utilitzen de forma habitual s\xc3\xb3n la penicil\xc2\xb7lina G, els beta-lact\xc3\xa0mics i la cefalosporina. Alternativament, si el pacient \xc3\xa9s al\xc2\xb7l\xc3\xa8rgic a la penicil\xc2\xb7lina es pot emprar clindamicina, macr\xc3\xb2lids (eritromicina, claritromicina o azitromicina). L'administraci\xc3\xb3 de rifampicina ha demostrat ser efectiva contra meningitis purulentes actinomic\xc3\xb2tiques. En cas d'infeccions polimicrobianes es recomanable combinar metronidazole amb un inhibidor de la beta-lactamasa. Els carbapenems i les tetraciclines s\xc3\xb3n d'utilitat contra soques d'Actinomyces resistents a la medicaci\xc3\xb3 d'\xc3\xbas com\xc3\xba._NEWLINE_Per regla general, la durada del tractament antibi\xc3\xb2tic \xc3\xa9s de 6 a 12 mesos, per\xc3\xb2 pot ser m\xc3\xa9s curt quan s'ha invervingut quir\xc3\xbargicament la zona infectada. El tipus de procediment dep\xc3\xa8n de les caracter\xc3\xadstiques i localitzaci\xc3\xb3 del proc\xc3\xa9s actinomic\xc3\xb2tic, per\xc3\xb2 acostuma a incloure la incisi\xc3\xb3 i drenatge dels abscessos, la descompressi\xc3\xb3 de les estructures afectades i l'excisi\xc3\xb3 dels trajectes fistulosos si existeixen."